CELEX: 52017PC0367
Language: sk
Date: 2017-07-05
Title: Návrh VYKONÁVACIE ROZHODNUTIE RADY o podrobení novej psychoaktívnej látky N-fenyl-N-[1-(2-fenyletyl)piperidín-4-yl]furán-2-karboxamid (furanylfentanyl) kontrolným opatreniam

EURÓPSKA KOMISIA
            V Bruseli5. 7. 2017
            COM(2017) 367 final
            2017/0152(NLE)
            Návrh
            VYKONÁVACIE ROZHODNUTIE RADY
            o podrobení novej psychoaktívnej látky N-fenyl-N-[1-(2-fenyletyl)piperidín-4-yl]furán-2-karboxamid (furanylfentanyl) kontrolným opatreniam
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               V rozhodnutí Rady 2005/387/SVV o výmene informácií, hodnotení rizika a kontrole nových psychoaktívnych látok
                  1
                sa stanovuje trojstupňový postup, na základe ktorého môže byť nová psychoaktívna látka podrobená kontrolným opatreniam v celej Únii.
            
            
               Dňa 23. januára 2017 bola v súlade s článkom 5 rozhodnutia Rady 2005/387/SVV vydaná spoločná správa Európskeho monitorovacieho centra pre drogy a drogovú závislosť (EMCDDA) a Europolu. Dňa 28. februára 2017 Rada na podnet Komisie a deviatich členských štátov a podľa článku 6 ods. 1 uvedeného rozhodnutia Rady požiadala o hodnotenie rizík vyplývajúcich z užívania a výroby novej psychoaktívnej látky furanylfentanyl a obchodovania s ňou, zo zapojenia organizovaného zločinu a možných dôsledkov kontrolných opatrení zavedených v prípade tejto látky.
            
            
               Riziká furanylfentanylu hodnotil vedecký výbor EMCDDA v súlade s ustanoveniami článku 6 ods. 2, 3 a 4 uvedeného rozhodnutia Rady. Predseda vedeckého výboru 24. mája 2017 predložil Komisii a Rade správu o hodnotení rizika. Pri hodnotení rizika sa dospelo k týmto hlavným výsledkom:
            
            
               ·Furanylfentanyl je syntetický opioid, blízko príbuzný fentanylu, ktorý je medzinárodne kontrolovaný.
            
            
               ·Furanylfentanyl je dostupný v Európskej únii minimálne od júna 2015 a bol zistený v 16 členských štátoch. Päť členských štátov nahlásilo 23 úmrtí spojených s furanylfentanylom. V najmenej desiatich prípadoch úmrtia bol furanylfentanyl príčinou úmrtia alebo k nemu pravdepodobne prispel.
            
            
               Podľa článku 8 ods. 1 rozhodnutia Rady 2005/387/SVV Komisia do šiestich týždňov odo dňa prijatia správy o hodnotení rizika predloží Rade buď podnet na podrobenie novej psychoaktívnej látky kontrolným opatreniam v celej Únii, alebo ak takýto podnet nepovažuje za nevyhnutný, správu, v ktorej objasní svoje stanoviská. Na základe rozsudku Súdneho dvora zo 16. apríla 2015 v spojených veciach C-317/13 a C-679/13 je potrebné pred prijatím aktu na základe článku 8 ods. 1 rozhodnutia Rady 2005/387/SVV konzultovať s Európskym parlamentom.
            
            
               Na základe zistení v správe o hodnotení rizika sa Komisia domnieva, že existujú dôvody na podrobenie tejto látky kontrolným opatreniam v celej Únii. Podľa správy o hodnotení rizika je akútna toxicita látky furanylfentanyl taká, že môže vážne poškodiť zdravie jednotlivcov.
            
            
               2.
                     CIEĽ NÁVRHU
            
            
               Cieľom tohto návrhu vykonávacieho rozhodnutia Rady je vyzvať členské štáty, aby látku furanylfentanyl podrobili kontrolným opatreniam a trestnoprávnym sankciám stanoveným v ich právnych predpisoch v súlade so záväzkami, ktoré im vyplývajú z Dohovoru Organizácie spojených národov o psychotropných látkach z roku 1971.
            
            
               2017/0152 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o podrobení novej psychoaktívnej látky N-fenyl-N-[1-(2-fenyletyl)piperidín-4-yl]furán-2-karboxamid (furanylfentanyl) kontrolným opatreniam
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok
                  2
               , a najmä na jeho článok 8 ods. 3,
            
            
               so zreteľom na návrh Európskej komisie,
            
         
         
            
               so zreteľom na stanovisko Európskeho parlamentu
                  3
               ,
            
            
               keďže:
            
            
               (1)Správa o hodnotení rizika týkajúca sa novej psychoaktívnej látky N-fenyl-N-[1- (2-fenyletyl)piperidín-4-yl]furán-2-karboxamid (furanylfentanyl) bola vypracovaná v súlade s článkom 6 rozhodnutia Rady 2005/387/SVV na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť (EMCDDA) a následne 24. mája 2017 predložená Komisii a Rade.
            
            
               (2)Furanylfentanyl je syntetický opioid a je štruktúrou podobný fentanylu, kontrolovanej látke, ktorá sa bežne používa v medicíne pri celkovej anestézii počas operácií a na tlmenie bolesti. Furanylfentanyl je tiež štrukturálne príbuzný acetylfentanylu a akryloylfentanylu, ktoré boli predmetom spoločnej správy EMCDDA a Europolu v decembri 2015 a v decembri 2016.
            
            
               (3)Furanylfentanyl je dostupný v Únii minimálne od júna 2015 a bol zistený v 16 členských štátoch. Vo väčšine prípadov bol zaistený vo forme prášku, ale aj v tekutej a tabletkovej forme. Odhalené množstvá sú pomerne malé. Treba ich však posudzovať v spojitosti s účinnosťou tejto látky.
            
            
               (4)Päť členských štátov nahlásilo 23 úmrtí spojených s furanylfentanylom. V najmenej desiatich prípadoch úmrtia bol furanylfentanyl príčinou úmrtia alebo k nemu pravdepodobne prispel. Tri členské štáty okrem toho nahlásili 11 akútnych intoxikácií bez smrteľných následkov spojených s furanylfentanylom.
            
            
               (5)Informácie o možnom zapojení organizovaného zločinu do výroby, distribúcie (obchodu) a dodávania furanylfentanylu v rámci Únie nie sú k dispozícii. Z dostupných údajov vyplýva, že furanylfentanyl sa vyrába v chemických podnikoch so sídlom v Číne.
            
            
               (6)Furanylfentanyl sa predáva cez internet v malých a veľkoobchodných množstvách ako „chemikália na výskumné účely“, zvyčajne vo forme prášku a nosných sprejov pripravených na okamžité použitie. Podľa informácií získaných pri zabavení sa furanylfentanyl mohol predávať aj na nelegálnom trhu s opioidmi.
            
            
               (7)Furanylfentanyl nemá v Únii uznávané využitie na účely humánnej alebo veterinárnej medicíny. Nič nenasvedčuje tomu, že by sa furanylfentanyl dal použiť na akékoľvek iné účely než ako analytický referenčný štandard a vo vedeckom výskume.
            
            
               (8)Zo správy o hodnotení rizika vyplýva, že mnohé z otázok spojených s furanylfentanylom, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohli byť zodpovedané prostredníctvom ďalšieho výskumu. Dostupné dôkazy a informácie o zdravotných a spoločenských rizikách, ktoré táto látka predstavuje, aj vzhľadom na jej podobnosti s fentanylom, poskytujú dostatočný dôvod na to, aby sa furanylfentanyl podrobil kontrolným opatreniam v celej Únii.
            
            
               (9)Látka furanylfentanyl nie je uvedená v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961, ani v zozname Dohovoru Organizácie Spojených národov o psychotropných látkach z roku 1971. Táto látka nie je v súčasnosti predmetom hodnotenia v rámci systému OSN.
            
            
               (10)Keďže desať členských štátov kontroluje furanylfentanyl podľa vnútroštátnych právnych predpisov o kontrole drog a tri členské štáty používajú na jeho kontrolu iné legislatívne opatrenia, podrobenie tejto látky kontrolným opatreniam v celej Únii by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami vyplývajúcimi z dostupnosti a užívania tejto látky.
            
            
               (11)V rozhodnutí 2005/387/SVV sa Rade udeľujú vykonávacie právomoci pre prípad výskytu nových psychoaktívnych látok, ktoré zistia a oznámia členské štáty, s cieľom umožniť rýchlu a odbornú reakciu na úrovni Únie vo forme podrobenia týchto látok kontrolným opatreniam v rámci celej Únie. Keďže boli splnené podmienky a postup na uplatnenie týchto vykonávacích právomocí, malo by sa prijať vykonávacie rozhodnutie, ktorým sa látka furanylfentanyl podrobí kontrolným opatreniam v rámci celej Únie.
            
            
               (12)Dánsko je viazané rozhodnutím 2005/387/SVV, a preto sa zúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2005/387/SVV.
            
            
               (13)Írsko je viazané rozhodnutím 2005/387/SVV, a preto sa zúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2005/387/SVV.
            
            
               (14)Spojené kráľovstvo nie je viazané rozhodnutím 2005/387/SVV, a preto sa nezúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2005/387/SVV, nie je ním viazané a ani nepodlieha jeho uplatňovaniu,
            
            
               PRIJALA TOTO ROZHODNUTIE:
            
            
               Článok 1
            
            
               Nová psychoaktívna látka N-fenyl-N-[1-(2-fenyletyl)piperidín-4-yl]furán-2-karboxamid (furanylfentanyl) sa podrobuje kontrolným opatreniam v celej Únii.
            
            
               Článok 2
            
         
         
            
               Členské štáty prijmú v súlade so svojimi vnútroštátnym právom najneskôr do [jedného roka od dátumu uverejnenia tohto rozhodnutia] potrebné opatrenia na podrobenie novej psychoaktívnej látky uvedenej v článku 1 kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov o psychotropných látkach z roku 1971.
            
            
               Článok 3
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
            
            
               Toto rozhodnutie sa uplatňuje v súlade so zmluvami.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 127, 20.5.2005, s. 32.
               
               
                  
                     (2)
                  Ú. v. EÚ L 127, 20.5.2005, s. 32.
               
               
                  
                     (3)
                  Ú. v. EÚ C , , s. .